Tugir þúsunda Sydneybúa fengu í morgun fyrirmæli um að yfirgefa heimili sín vegna mikillar flóðahættu. Stormur, stólparigning og skyndiflóð hafa dunið á þessari fjölmennustu borg Ástralíu í dag og veðurstofa Nýja Suður-Wales varar borgarbúa við tveimur erfiðum sólarhringum framundan.
Um 60.000 borgarbúar hafa fengið fyrirmæli um að forða sér í öruggt skjól vegna flóðanna, segir í frétt AFP. Afar óviðrasamt hefur verið á austurströnd Ástralíu síðustu daga þar sem hvert lægðakerfið af öðru hefur tekið land og fært með sér hávaðarok og feiknarmikla úrkomu sem valdið hefur flóðum sem yfirvöld segja fordæmalaus. Átján hafa farist á hamfarasvæðunum, sem teygja sig norður fyrir Brisbane í Queenslandríki og suður fyrir Sydney í Nýja Suður-Wales og tveggja er saknað. Phil Campbell, talsmaður almannavarna í Nýja Suður-Wales, segir að helst megi líkja ástandinu við einhvers konar vatnsútgáfu af gróðureldum Svarta sumarsins svokallaða. Hann segir náttúruspjöll og tjón á mannvirkjum af völdum vatnsveðurs og flóða síðustu daga á sama skala og í gróðureldunum miklu á þessu sama svæði síðla árs 2019 og í ársbyrjun 2020. Hundruð bygginga hafa eyðilagst í flóðunum, sem hafa hrifsað með sér fjölda bifreiða, rofið vegi og rifið tré upp með rótum. Fleiri hundruð manns neyddust til að forða sér upp á þak húsa sinna þar sem flóðin voru mest, og var þeim ýmist bjargað þaðan með þyrlum eða bátum. Yfir 200.000 manns þurftu að yfirgefa heimili sín í Sydney þegar verst lét.
